作者:李商隱
標題:五言述德抒情詩一首四十韻獻上杜七兄僕射相公
內容:帝作黃金闕，仙開白玉京。有人扶太極，惟嶽降元精。耿賈官勳大，荀陳地望清。旗常懸祖德，甲令著嘉聲。經出宣尼壁，書留晏子楹。武鄉傳陣法，踐土主文盟。自昔流王澤，由來仗國楨。九河分合遝，一柱忽崢嶸。得主勞三顧，驚人肯再鳴。碧虛天共轉，黃道日同行。後飲曹參酒，先和傅說羹。即時賢路闢，此夜泰階平。願保無疆福，將圖不朽名。率身期濟世，叩額慮興兵。感念殽屍露，諮嗟趙卒坑。儻令安隱忍，何以贊貞明。惡草雖當路，寒松實挺生。人言真可畏，公意本無爭。故事留臺閣，前驅且旆旌。芙蓉王儉府，楊柳亞夫營。清嘯頻疏俗，高談屢析酲。過庭多令子，乞墅有名甥。南詔應聞命，西山莫敢驚。寄辭收的博，端坐掃欃槍。雅宴初無倦，長歌底有情。檻危春水暖，樓迥雪峰晴。移席牽緗蔓，回橈撲絳英。誰知杜武庫，只見謝宣城。有客趨高義，於今滯下卿。登門慚後至，置驛恐虛迎。自是依劉表，安能比老彭。雕龍心已切，畫虎意何成。豈有曾黔突，徒勞不倚衡。乘時乖巧宦，佔象合艱貞。廢忘淹中學，遲回穀口耕。悼傷潘岳重，樹立馬遷輕。隴鳥悲丹觜，湘蘭怨紫莖。歸期過舊歲，旅夢繞殘更。弱植叨華族，衰門倚外兄。欲陳勞者曲，未唱淚先橫。